प्रदेश में योगी सरकार के ऑपरेशन क्लीन का असर दिख रहा है। साल शुरू हुए अभी 10 दिन हुए हैं और ताबड़तोड़ एनकाउंटर हो रहे हैं। मेरठ के अलावा बीती रात मुजफ्फरनगर और मुरादाबाद में भी पुलिस के एनकाउंटर को अंजाम दिया। इसके अलावा आजमगढ़ और गोरखपुर में भी बदमाशों से पुलिस की मुठभेड़ हुई है। मुज़फ्फरनगर के रामराज इलाके में पुलिस को खबर मिली थी कि पांच अपराधी किसी घटना को अंजाम देने के लिए बाइक से आ रहे हैं। पुलिस ने नाकेबंदी कर बदमाशों को रोकने की कोशिश की तो बदमाशों ने पुलिस पर फायरिंग कर दी। जवाबी फायरिंग में एक बदमाश पैर में गोली लगने से घायल हो गया जिसके बाद पुलिस ने पांचों अपराधियों को धर दबोचा।